ΚΑΝΟΝΙΣΜΟΣ (ΕΟΚ) αριθ. 2658/78 ΤΗΣ ΕΠΙΤΡΟΠΗΣ της 13ης Νοεμβρίου 1978 περί τροποποιήσεως του κανονισμού (ΕΟΚ) αριθ. 586/77 "περί καθορισμού των λεπτομερειών εφαρμογής των εισφορών στον τομέα του βοείου κρέατος" και περί τροποποιήσεως του κανονισμού (ΕΟΚ) αριθ. 950/68 "περί του Κοινού Δασμολογίου"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΟΚ) αριθ. 425/77(2), και ιδίως το άρθρο 10 παράγραφος 5, το άρθρο 11 παράγραφος 5 και το άρθρο 12 παράγραφος 7,

Εκτιμώντας:

ότι ο κανονισμός (ΕΟΚ) αριθ. 586/77 της Επιτροπής(3) καθορίζει στο άρθρο 9 παράγραφος 1 υπό γ) τον ορισμό των αλληλοσυμπληρουμένων τεταρτημορίων- ότι επειδή αυτός ο ορισμός έχει προκαλέσει δυσχέρειες ερμηνείας, πρέπει να διευκρινισθεί- ότι πρέπει επί πλέον να τροποποιηθεί το Κοινό Δασμολόγιο που επισυνάπτεται στον κανονισμό (ΕΟΚ) αριθ. 950/68(4), όπως τροποποιήθηκε τελευταία από τον κανονισμό (ΕΟΚ) αριθ. 1861/78(5)-

ότι η Επιτροπή Διαχειρίσεως Βοείου Κρέατος δεν διετύπωσε γνώμη εντός της ταχθείσης από τον πρόεδρό της προθεσμίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9 παράγραφος 1 υπό γ) του κανονισμού (ΕΟΚ) αριθ. 586/77 αντικαθίσταται από το ακόλουθο κείμενο:

"γ) αλληλοσυμπληρούμενα τεταρτημόρια, κατά την έννοια των διακρίσεων 02.01 Α II α) 1 και 02.01 Α II β) 1, το σύνολο που αποτελείται:

- είτε εξ εμπροσθίων τεταρτημορίων μεθ' απάντων των οστών καθώς και του τραχήλου και της ωμοπλάτης και αποκεκομμένων εις την δεκάτη πλευρά και εξ οπισθίων τεταρτημορίων μεθ' απάντων των οστών και του μηρού και της οσφυϊκής και οπισθίας θωρακικής μοίρας και αποκεκομμένων εις την τρίτη πλευρά-

- είτε εξ εμπροσθίων τεταρτημορίων μεθ' απάντων των οστών καθώς και του τραχήλου και της ωμοπλάτης αποκεκομμένων εις την πέμπτη πλευρά μεθ' ολοκλήρου της συνεχομένης κάτω θωρακικής μοίρας μετά του στέρνου και εξ οπισθίων τεταρτημορίων μεθ' απάντων των οστών καθώς και του μηρού και της οσφυϊκής και της οπισθίας θωρακικής μοίρας αποκεκομμένων εις την ογδόη τεμαχισμένη πλευρά.

Τα εμπρόσθια τεταρτημόρια και οπίσθια τεταρτημόρια τα οποία αποτελούν το συμπεπληρωμένο τεταρτημόριο πρέπει να παρουσιάζονται προς τελωνισμό ταυτοχρόνως και εις ίσο αριθμό το δε συνολικό βάρος των εμπροσθίων τεταρτημορίων πρέπει να είναι ίσο προς εκείνο των οπισθίων τεταρτημορίων. Πάντως, μια διαφορά μεταξύ των αντιστοίχων βαρών των δύο τμημάτων του σφαγίου είναι ανεκτή υπό τον όρο ότι η διαφορά αυτή δεν είναι ανωτέρα του 5% του βάρους του πλέον βαρυτέρου τμήματος του εμπροσθίου ή οπισθίου τεταρτημορίου."

Άρθρο 2

Το κείμενο της συμπληρωματικής σημειώσεως αριθ. 1 υπό Α περίπτωση γ) του κεφαλαίου 2 του Κοινού Δασμολογίου που επισυνάπτεται στον κανονισμό (ΕΟΚ) αριθ. 950/68 αντικαθίσταται από το ακόλουθο κείμενο:

"γ) αλληλοσυμπληρούμενα τεταρτημόρια, κατά την έννοια των διακρίσεων 02.01 Α II α) 1 και 02.01 Α II β) 1, το σύνολο που αποτελείται:

- είτε εξ εμπροσθίων τεταρτημορίων μεθ' απάντων των οστών καθώς και του τραχήλου και της ωμοπλάτης και αποκεκομμένων εις την δεκάτη πλευρά και εξ οπισθίων τεταρτημορίων μεθ' απάντων των οστών καθώς και του μηρού και της οσφυϊκής και οπισθίας θωρακικής μοίρας και αποκεκομμένων εις την τρίτη πλευρά,

- είτε εξ εμπροσθίων τεταρτημορίων μεθ' απάντων των οστών καθώς και του τραχήλου και της ωμοπλάτης, αποκεκομμένων εις την πέμπτη πλευρά μεθ' ολοκλήρου της συνεχομένης κάτω θωρακικής μοίρας μετά του στέρνου και εξ οπισθίων τεταρτημορίων μεθ' απάντων των οστών καθώς και του μηρού και της οπισθίας θωρακικής μοίρας αποκεκομμένων εις την ογδόη τεμαχισμένη πλευρά.

Τα εμπρόσθια τεταρτημόρια και οπίσθια τεταρτημόρια τα οποία αποτελούν αλληλοσυμπληρούμενο τεταρτημόριο πρέπει να παρουσιάζονται προς τελωνισμό ταυτοχρόνως και εις ίσο αριθμό, το δε συνολικό βάρος των εμπροσθίων τεταρτημορίων πρέπει να είναι ίσο προς εκείνα των οπισθίων τεταρτημορίων. Πάντως, μια διαφορά μεταξύ των αντιστοίχων βαρών των δύο τμημάτων του σφαγίου είναι ανεκτή υπό τον όρο ότι η διαφορά αυτή δεν είναι ανωτέρα του 5% του βάρους του πλέον βαρυτέρου τμήματος του προσθίου ή οπισθίου τεταρτημορίου."

Άρθρο 3

Ο παρών κανονισμός αρχίζει να ισχύει την 15η Νοεμβρίου 1978.

Εφαρμόζεται από την 1η Ιανουαρίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 13 Νοεμβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 148 της 28.6.1968, σ. 24.

(2) ΕΕ αριθ. Ν 61 της 5.3.1977, σ. 1.

(3) ΕΕ αριθ. Ν 75 της 23.3.1977, σ. 10.

(4) ΕΕ αριθ. Ν 172 της 22.7.1968, σ. 1.

(5) ΕΕ αριθ. Ν 215 της 4.8.1978, σ. 1.